‘Ek sal staatstenders ondersoek’, sê OB-kandidaatRegter Sharise Weiner. Foto: Facebook Regter Sharise Weiner, die tweede kandidaat met wie ŉ onderhoud gevoer is vir die pos van openbare beskermer (OB), het Donderdag aan LP’s gesê dat daar meer op staatstenders gefokus moet word aangesien dit die hoofbron van die korrupsie is wat deur Thuli Madonsela ondersoek is. Weiner het op ŉ vraag van DA-LP Glynnis Breytenbach gesê staatstenders dra in groot mate by tot korrupsie in die land. Sy het ook ŉ aanmerking deur Makhosi Khoza, die voorsitter van die ad hoc-komitee, ontken dat die Suid-Afrikaanse ekonomie te swak is om die OB se begroting te vermeerder. “Indien die staat korrupsie kan hokslaan, sal dit die grootskaalse verlies van belastinggeld wat eintlik aan dienslewering bestee moet word, verhoed,” het Weiner gesê. “Wanneer hierdie probleem hanteer is, sal die noodsaaklike instansies meer geld beskikbaar hê vir onderwys, gesondheid, en so meer.” Sy het bygevoeg dat die OB se kantoor die departement van finansies moontlik sal moet vra vir meer geld omdat daar na verwagting ŉ vermeerdering in regsgedinge sal wees weens staatsdepartemente wat die OB se bevindinge teenstaan. “Daar sal meer [regsgedinge] wees aangesien staatsdepartemente nie meer net die OB se verslae kan ignoreer nie. So, haar verslae sal ongelukkig meer gereeld in die howe beveg word.” Madonsela het vroeër gereeld aan die parlement gesê dat te veel van die OB-kantoor se beperkte hulpbronne aan litigasie met halsstarrige staatsentiteite bestee word. Weiner het ook Madonsela se siening ondersteun dat die OB heeltemal onafhanklik van die nasionale wetgewer funksioneer. “Ons lewe in ŉ grondwetlike en nie ŉ parlementêre demokrasie nie,” het Weiner gesê. Sy het bygevoeg dat die OB nie verantwoording aan die parlement hoef te doen nie, behalwe om verslag te lewer in ooreenstemming met die Wet op Openbare Finansiële Bestuur. Weiner is een van 14 kandidate op die kortlys om Madonsela op te volg. ŉ Ad hoc-komitee sal vandag onderhoude met al die kandidate voer wat na verwagting teen middernag tot ŉ einde sal kom. Die onderhoude is egter reeds ŉ uur agter skedule. Adv. Michael Mthembu, die eerste kandidaat, moes tydens sy onderhoud erken dat hy in die moeilikheid beland het omdat hy versuim het om ŉ banklening terug te betaal.